L 69/64
SK
Úradný vestník Európskej únie
7.3.2023
(6)
Pri výskumných projektoch, ktoré sa zaoberajú normalizáciou, existujú stabilné a opakujúce sa súbory prvkov osvedčených postupov (2).
Zároveň existuje veľký potenciál na zvyšovanie informovanosti a know-how výskumných pracovníkov v súvislosti s normalizačnými procesmi a na vývoj uznávaných ukazovateľov výkonnosti určených na sledovanie úspešnosti činností v oblasti transferu a zhodnocovania technológií.
Rovnako by sa mohla zvýšiť informovanosť a know-how v súvislosti s tým, ako procesy normalizácie súvisia s výskumnými a inovačnými procesmi a ako na seba vzájomne pôsobia.
Úspešná integrácia činností v oblasti výskumu a inovácií a normalizácie môže byť významným impulzom pre zavádzanie výskumných a inovačných činností.
(7)
Úrovne technologickej pripravenosti a ich zmeny počas projektu možno považovať za dôležité ukazovatele na posúdenie relevantnosti a výkonnosti projektu v oblasti výskumu a inovácií z hľadiska normalizačných činností.
Rôzne úrovne technologickej pripravenosti môžu tiež znamenať rôzne potreby v oblasti noriem a normalizácie: nižšie úrovne technologickej pripravenosti sa zvyčajne spájajú skôr s prácou, ktorú treba vykonať, napríklad v oblastiach terminológie a koncepcií, metrológie a testovania, prípadov použitia a referenčných architektúr; zatiaľ čo vyššie úrovne technologickej pripravenosti sa zvyčajne vo väčšej miere týkajú otázok, ako je interoperabilita a výkonnosť (napríklad z hľadiska bezpečnosti, ochrany, vplyvu na životné prostredie a funkčnosti) danej technológie/inovácie – preto sú normy v rámci všetkých úrovní technologickej pripravenosti dôležité pre výskumných pracovníkov a inovátorov v mnohých technologických oblastiach a oblastiach použitia.
(8)
Aktéri v oblasti výskumu a inovácií môžu buď viesť, sledovať alebo prijať nové normy na podporu vývoja a medzinárodného zavádzania najnovších technológií, inovácií a trendov.
Čím skôr sa aktéri v oblasti výskumu a inovácií zapoja do procesu tvorby noriem ako procesu, ktorý je integrovaný do ich celkového procesu výskumu a inovácií, tým skôr môžu uviesť svoje inovácie založené na normách na konkurenčné globálne trhy, čo vedie k zvýšeniu hodnoty a odmeny.
Preto lídri získavajú náskok tým, že sa včas a aktívne zapájajú do stanovovania nových noriem.
Počas procesu tvorby noriem získavajú aj cenné technické poznatky a poznatky o trhoch, ktoré im pomáhajú pri tvorbe stratégie a plánov výskumu a inovácií, a vďaka včasnému zapojeniu do tvorby nových noriem získavajú časovú výhodu oproti svojim konkurentom.
Títo lídri (vrátane malých a stredných podnikov a startupov) získavajú okrem základnej normy, ktorú pomohli vytvoriť, aj príležitosť umiestniť a zaviesť svoje vlastné jedinečné inovácie výrobkov alebo služieb.
(9)
Je potrebné riešiť nedostatok zručností v oblasti odbornej prípravy a prednášania (3).
Je nevyhnutné vytvoriť základné pochopenie charakteristík výskumných procesov, inovačných procesov a procesov normalizácie a vzťahov medzi nimi, ako aj pochopenie toho, ako sa môžu navzájom posilňovať, aby sa zvýšilo zhodnocovanie vedomostí (4).
(10)
Jedným z hlavných problémov, ktoré je potrebné riešiť, pokiaľ ide o politiku inštitúcie vysokoškolského vzdelávania alebo výskumnej organizácie v súvislosti s normami a normalizáciou na účely zhodnotenia výskumu, je motivovať výskumných pracovníkov k normalizačným činnostiam a zohľadniť tieto činnosti v rámci ich kariérneho rastu.
(11)
V Únii sa úrady pre transfer technológií v priebehu rokov etablovali v mnohých inštitúciách vysokoškolského vzdelávania a výskumných organizáciách ako servisné miesta nielen na spravovanie a registráciu duševného vlastníctva alebo na podporu zakladania startupov, ale aj ako miesta na poskytovanie všeobecnej podpory pri riešení zmluvného výskumu a na poskytovanie pomoci pri správe spoločných výskumných projektov.
Organizácie pre transfer technológií sú preto ďalším inštitucionálnym oporným bodom určeným na podporu normalizácie a ich zapojenie je logickým pokračovaním ich úlohy v oblasti prenosu vedomostí/transferu technológií.
Na rozdiel od patentov a vedeckých publikácií sa zdá, že koncepcia autorstva nie je všeobecne rozšírená, čo sťažuje sledovanie vplyvu pomocou techník hodnotenia citačného ohlasu.
(12)
V prípade mnohých projektov v oblasti výskumu a inovácií nemusí byť účasť na tvorbe novej normy najlepšou alebo dokonca uskutočniteľnou možnosťou.
Výskumní pracovníci, ktorí sa zapájajú do počiatočných fáz normalizačných činností v rámci programov v oblasti výskumu a inovácií, zároveň predstavujú veľký potenciál, keďže v rámci daných programov získavajú dôležité poznatky a vytvárajú siete a zároveň prispievajú k tvorbe nových alebo vylepšených medzinárodných a európskych noriem v tematických oblastiach, ktoré sú pre priemysel a spoločnosť kľúčové.
(2) Tamže.
(3) Ako sa zdôrazňuje v spätnej väzbe zainteresovaných strán k stratégii EÚ v oblasti normalizácie, „Neexistuje žiadne formálne vzdelávanie ani odborná príprava v oblasti normalizácie.
Mnohým spoločnostiam v EÚ, či už veľkým alebo malým, chýba štruktúrovaný a strategický prístup k normalizácii, ktorý by zachytil jej význam pre rôzne hospodárske činnosti, či už ide o dodržiavanie právnych predpisov, prístup na trh alebo všeobecnú obchodnú stratégiu“.
(4) EN ISO 56002:2019 Manažérstvo inovácií – Systém manažérstva inovácií – Usmernenie.